ຣັດເຊຍ ສະ​ເໜີ​ ໃຫ້​ມີ​ການ​ຢຸດ​ຍິງ ຢູ່​ໃນ​ຊິີເຣຍ
ຣັດ​ເຊຍ ​ໄດ້​ເປີດ​ສາກ​ການ​ໂຈມ​ຕີ​ທາງ​ອາກາດ​ ​ເພື່ອ​ສະໜັບສະໜູນ ​ການ​ປົກຄອງ​ ຂອງ​ທ່ານ Assad ກ່າວວ່າ ຕົນໄດ້ແນເປົ້າ​ໝາຍ​ໃສ່ ກອງ​ກຳລັງ​ກຸ່ມ​ລັດ​ອິສລາມ.
ຣັດເຊຍ ສະເໜີໃຫ້ມີການຢຸດຍິງໃນຊິເຣຍ ໃນຂະນະທີ່ບັນດາ ລັດຖະມົນຕີການຕ່າງປະເທດໄປເຕົ້າໂຮມກັນທີ່ນະຄອນ Munich ເພື່ອຊອກຫາຊ່ອງທາງການຍຸຕິສົງຄາມກາງເມືອງ ທີ່ນອງເລືອດ ຊຶ່ງໄດ້ສ້າງຄວາມເສຍຫາຍຢ່າງຮ້າຍແຮງໃຫ້ ແກ່ປະເທດອາຣັບດັ່ງກ່າວ ຂໍ້ສະເໜີໂດຍຮອງຣັດຖະມົນຕີການຕ່າງປະເທດຣັດເຊຍ ທ່ານ Gennady Gatilov ຮຽກ ຮ້ອງໃຫ້ມີຢຸດຍິງ ທີ່ມີກຳໜົດໃຫ້ມີຂຶ້ນ ໃນວັນທີ 1 ມີນາຈະມາເຖິງນີ້ ສະຫະລັດ ໄດ້ຕອບ ໂຕ້ຄືນໂດຍຮຽກຮ້ອງໃຫ້ມີການຢຸດຍິງໃນທັນທີ ແລະການໃຫ້ຄວາມຊ່ອຍເຫຼືອທາງດ້ານມະນຸດສະທຳຕໍ່ຫຼາຍໆເມືອງທີ່ຖືກປິດລ້ອມຢູ່ນັ້ນ ບັນຫາຂັດແຍ້ງທີ່ຍືດເຍື້ອມາໄດ້ 5 ປີ ແລ້ວນັ້ນ ທີ່ເຮັດໃຫ້ ປະທານາທິບໍດີຊີເຣຍ Bashar al Assad ຕໍ່ສູ້ກັບພວກ ຕໍ່ຕ້ານ ທີ່ຕ້ອງການຢາກຈະປົດທ່ານ Assad ລົງ ຊຶ່ງຍັງ ຜົນໃຫ້ມີຫຼາຍກວ່າ 250 ພັນຄົນເສຍຊີວິດ ແລະໄດ້ກາຍມາ ເປັນວິກິດການດ້ານມະນຸດສະທຳທີ່ຮ້າຍແຮງທີ່ສຸດໃນໂລກ ໃນໄລຍະຫຼາຍປີທີ່ຜ່ານມານີ້ ຣັດເຊຍ ໄດ້ເປີດສາກການໂຈມຕີທາງອາກາດຖິ້ມລະເບີດ ເພື່ອສະໜັບສະໜູນການປົກ ຄອງຂອງທ່ານ Assad ນັ້ນ ກ່າວວ່າ ຕົນໄດ້ເປົ້າໝາຍໃສ່ກອງກຳລັງກຸ່ມລັດອິສລາມ ຊຶ່ງໄດ້ກໍ່ຮາກຂຶ້ນໃນຊິເຣຍ ນັ້ນ ແຕ່ວ່າສະຫະລັດ ແລະບັນດາປະເທດຕາເວັນຕົກອື່ນໆ ກ່າວວ່າ ການໂຈມຕີທາງອາກາດ ສ່ວນໃຫຍ່ນັ້ນ ແມ່ນແນເປົ້າໝາຍໃສ່ກຸ່ມ ຕໍ່ຕ້ານລັດຖະບານ ທ່ານ Assad ການໂຈມຕີທາງອາກາດຫວ່າງມໍ່ໆມານີ້ຂອງຣັດເຊຍໃນເມືອງ Aleppo ໄດ້ເຮັດໃຫ້ກຸ່ມຕໍ່ຕ້ານລັດຖະບານຍ່າງອອກຈາກການເຈລະຈາສັນຕິພາບ ທີ່ນຳພາໂດຍອົງການສະຫະປະຊາຊາດ ໃນນະຄອນເຈນີວາ ໃນເດືອນແລ້ວນີ້